དེ་ཡང་ཟླ་འདིའི་ཚེས་༢༧ཉིན་བརྒྱུད་ལམ་ཁག་ནས་གནས་ཚུལ་སྤེལ་བ་ལྟར་ན།༢༠༠༨ལོའི་བོད་ནང་གི་ཞི་བའི་གྱེན་ལངས་ཆེན་མོ་ནས་ད་ལྟའི་བར་གྱི་བོད་ཀྱི་གནས་བབས་ཐད་ལ།ཡུ་རོབ་མཉམ་འབྲེལ་གྱི་ཚང་འཛོམས་ལྷན་ཚོགས་ཀྱི་ཚོགས་འདུ་དང་བསྟུན་ནས་བགྲོ་གླེང་བྱས་ཡོད་པ་དང།སྐབས་དེར་ཡུ་རོབ་མཉམ་འབྲེལ་གྱི་ཚོགས་གཞོན་སྐུ་ཞབས་མཱ་རོ་སི་མཆོག་གིས།འགྲོ་བ་མིའི་ཐོབ་ཐང་ནི་འཇིག་རྟེན་ཀུན་ལ་ཡོད་པ་ཞིག་རེད་ལ།རྒྱལ་སྤྱིའི་ཚོགས་པ་ཁག་གིས་བོད་ཀྱི་འགྲོ་བ་མིའི་ཐོབ་ཐང་ཐད་ལ་སེམས་འཚབ་བྱེད་བཞིན་པ་དེ་དོན་ལ་གནས་ཡོད་པས།ང་ཚོ་དང་ལྷན་དུ་གྲོས་མོལ་བྱེད་མཁན་རྒྱ་ནག་གི་དཔོན་རིགས་ཚོར།རྒྱུན་དུ་བོད་ཀྱི་འགྲོ་བ་མིའི་ཐོབ་ཐང་གི་གནད་དོན་དེ་བརྗོད་ཀྱི་ཡོད་ཅེས་དང།ཁོང་གིས་མུ་མཐུད་ནས།༧ཏཱ་ལའི་བླ་མ་མཆོག་གི་སྐུ་ཚབ་དང་རྒྱ་ནག་གཞུང་གཉིས་དབར་གྱི་ཞི་བའི་གྲོོས་མོལ་ལ་ང་ཚོས་རྒྱབ་སྐྱོར་བྱེད་ཀྱི་ཡོད།རྒྱ་ནག་གི་རྩ་ཁྲིམས་འོག་ཏུ་བོད་ལ་མིང་དོན་མཚུངས་པའི་རང་སྐྱོང་སྤྲད་ནས།བོད་ཀྱི་ཆོས་དང་རིག་གཞུང།སྲོལ་རྒྱུན་བཅས་སྲུང་སྐྱོབ་བྱེད་དགོས་པ་དང་།ཉེ་དུས་རྒྱ་བོད་ཀྱི་གྲོས་མོལ་སྐབས།བོད་ཕྱོགས་ནས་བོད་ཀྱི་མ་འོངས་པར་དམིགས་ཏེ།རྒྱ་ནག་གཞུང་ལ་མིང་དོན་མཚུངས་པའི་རང་སྐྱོང་ཡོང་ཐབས་ཀྱི་བསམ་འཆར་ཕུལ་ཡོད་པ་དང་།དེ་བཞིན་བོད་ཕྱོགས་ནས་ཁ་བྲལ་དང་རང་བཙན་མི་རྩོད་པར།མིང་དོན་མཚུངས་པའི་རང་སྐྱོང་ཡོང་ཐབས་ལ་ཡང་ནས་ཡང་དུ་འབད་འབུངས་བྱེད་བཞིན་པར།ང་ཚོས་དགའ་བསུ་ཞུ་ཡི་ཡོད་ཅེས་གསུངས་ཡོད་པ་རེད།